OR เปิดร้านมัลติแบรนด์ “Your Space” นำร่องปั๊ม PTT วิภาวดี เล็งขยาย 5 สาขาปีนี้
OR เปิดร้านค้ามัลติแบรนด์ "Your Space" นำร่องปั๊ม PTT วิภาวดี ลุยขยายครบ 5 สาขาทในจุดยุทธศาสตร์ของกรุงเทพฯ ปีนี้ ก่อนกระจายออกต่างจังหวัดปี 66 รองรับโอกาสในการเติบโต
OR เปิดร้านค้ามัลติแบรนด์ "Your Space" นำร่องปั๊ม PTT วิภาวดี ลุยขยายครบ 5 สาขาทในจุดยุทธศาสตร์ของกรุงเทพฯ ปีนี้ ก่อนกระจายออกต่างจังหวัดปี 66
30 มี.ค. 2565

นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จำกัด (มหาชน) หรือ OR เปิดตัว “Your Space” Multi – Brand Store  ร้านจำหน่ายสินค้ามัลติแบรนด์ที่เปิดโอกาสให้เจ้าของร้านค้าออนไลน์เช่าพื้นที่เพื่อจัดแสดงสินค้าให้ผู้ซื้อได้สัมผัสสินค้าจริงก่อนตัดสินใจซื้อ โดยคิดค่าเช่าแบบ Fixed Rate ตอบโจทย์ผู้ขายเรื่องความคุ้มค่าเช่า เน้นโชว์สินค้าจริงเพื่อเพิ่มการรับรู้และยอดขายให้กับแบรนด์ พร้อมบริการสั่งซื้อสินค้าผ่าน QR code และช่องทางออนไลน์ นำร่องสาขาแรก ณ สถานีบริการ พีทีที สเตชั่น สาขาวิภาวดี
ทั้งนี้ โออาร์ ได้ปรับทิศทางการดำเนินธุรกิจมุ่งเน้นการสร้างการเติบโตของธุรกิจควบคู่ไปกับการเติบโตของผู้คนและสิ่งแวดล้อม โดยมีวิสัยทัศน์ใหม่คือ “เติมเต็มโอกาส เพื่อทุกการเติบโต ร่วมกัน” หรือ “Empowering All Toward Inclusive Growth” พร้อมสร้างการเติบโตรูปแบบใหม่ โดยตั้งต้นจากความเข้าใจของลูกค้าเพื่อเติมเต็มกันและกัน พร้อมนำมาปรับให้สอดคล้องกับการดำเนินธุรกิจ โดยใช้ศักยภาพที่ โออาร์ มีอยู่ ในการส่งต่อโอกาสให้กับผู้ประกอบการในทุกขนาดเติบโตไปพร้อมกัน (Inclusive Growth) โดยมีเป้าหมายในการสร้างการเติบโตทั้งด้านอาชีพ การกระจายความมั่งคั่งสู่คู่ค้า ผู้ประกอบการขนาดย่อม และชุมชน
โดยเป็นหนึ่งในกลยุทธสำคัญคือการพัฒนาสถานีบริการ พีทีที สเตชั่น ให้เป็นแพลตฟอร์มที่พร้อมรองรับโอกาสในการเติบโตร่วมกันไปพันธมิตร รวมทั้งเป็นศูนย์กลางให้ผู้บริโภคได้เข้าถึงสินค้าและบริการที่นอกเหนือไปจากการเติมน้ำมัน อีกทั้งยังสอดคล้องกับทิศทางการเปลี่ยนแปลงทางด้านเทคโนโลยี สังคม เศรษฐกิจ และวิถีชีวิตในยุคปัจจุบัน
ทั้งนี้การเปิดตัว ร้านมัลติแบรนด์ “Your Space” ให้แบรนด์สินค้าสามารถนำสินค้าจริงมาจัดแสดงให้ผู้บริโภคได้มีโอกาสสัมผัสก่อนตัดสินใจซื้อ จึงเป็นอีกหนึ่งโอกาสในการสร้างธุรกิจของแบรนด์ของผู้ขายให้เข้มแข็งขึ้น โดยการช่วยเพิ่มการรับรู้และยอดขายให้กับแบรนด์ ในราคาเช่าที่คุ้มค่า ด้วยการเก็บค่าเช่าในอัตราคงที่ (Fixed Rate) ในราคาเริ่มต้นเพียง 2,500 บาท และไม่มีการเก็บเปอร์เซ็นต์ GP จากยอดขาย ซึ่งถือเป็นรูปแบบที่ตอบโจทย์กับทั้งผู้ซื้อและผู้ขาย
สำหรับผู้ซื้อ สามารถตัดสินใจซื้อของได้สะดวกจากการได้สัมผัสสินค้าจริงที่มีให้เลือกหลากหลาย ทั้งสินค้าประเภทไอที แฟชั่น เครื่องประดับ และอื่น ๆ อีกมากมาย โดยสามารถสั่งซื้อได้จากการสแกน QR Code เพื่อลิงก์ไปยังร้านค้าออนไลน์ของผู้ขายหรือสั่งซื้อผ่านช่องทางการขายออนไลน์ของผู้ขายได้โดยตรง ส่วนผู้ขายก็ไม่ต้องสต็อกสินค้าที่ร้าน นอกจากนี้ โออาร์ ยังมีส่วนช่วยสนับสนุนด้านการตลาดให้กับแบรนด์ ทั้งเรื่องการทำ Co-Promotion การทำสื่อประชาสัมพันธ์เพื่อโปรโมทร้านค้า รวมทั้งมีพนักงานส่งเสริมการขายประจำหน้าร้านอีกด้วย
โดยร้านมัลติแบรนด์ “Your Space” สาขาแรก ตั้งอยู่ที่สถานีบริการ พีทีที สเตชั่น สาขาวิภาวดี (ตรงข้าม ม.หอการค้า) ซึ่งอยู่ท่ามกลางทำเลธุรกิจศักยภาพสูง พื้นที่ใช้สอยร้านค้ากว่า 50 ตารางเมตร และได้เริ่มมีการเซ็นสัญญากับผู้ขายไปแล้วกว่า 20 แบรนด์ โดยปี 2565 มีแผนจะขยายให้ครบ 5 สาขาในจุดยุทธศาสตร์ของกรุงเทพฯ และในปี 2566 จะเริ่มขยายสาขาไปยังพื้นที่ต่างจังหวัด เพื่อให้ครอบคลุมทุกความต้องการของลูกค้าในภูมิภาคอีกด้วย